El Consell de Garanties Estatutàries (CGE) ha avalat el projecte de llei del procediment de votació electrònica per als catalans residents a l'estranger i recomana incorporar una disposició que expliciti que el vot electrònic no es podrà aplicar fins que no s'hagin realitzat les "proves necessàries per garantir el correcte funcionament i la fiabilitat del sistema".

Inicialment, aquesta llei havia de permetre als catalans que viuen a l'estranger votar de forma electrònica en les eleccions el Parlament. Poc després, però, la consellera de Governació, Meritxell Borràs, va obrir la porta a que aquesta llei servís també per emparar el vot dels catalans que viuen a l'estranger durant el referèndum de l'1 d'octubre. Una opció que no va agradar als partits de l'oposició.

Per aquest motiu, Ciutadans va demanar un dictamen al Consell de Garanties Estatutàries i va endarrerir així el debat final de la llei al ple fins després de les vacances parlamentàries. La formació taronja plantejava una hipotètica vulneració al principi de seguretat jurídica en detallar com fer la sol·licitud del vot electrònic, una afirmació que ha quedat desmentida pel dictamen. "A l’hora de determinar la normativa aplicable al procediment de sol·licitud de vot per part dels electors residents a l’estranger, no genera confusió ni provoca situacions objectivament incomprensibles per als seus destinataris", assegura.

Això sí, recomana que es facin proves abans d'aplicar-lo per "garantir el correcte funcionament i la fiabilitat del sistema". El Consell de Garanties considera, doncs, que el vot electrònic no pot ser aplicable ni estar disponible per als electors fins que s'hagin fet els "tests necessaris". Tampoc fins que no s'hagin signat els protocols i els convenis de col·laboració que estableix el projecte de llei.

Les conclusions, que no són vinculants, han rebut l'aval de set membres i el vot particular de Carles Jaume Fernández, que considera que sí que és contrari a la Constitució i a alguns articles de la LOREG.